ไทยร่วมงาน The International Horticultural Expo ภายใต้แนวคิด  เป็นที่นิยม เข้าถึงง่าย ใช้ประโยชน์ได้ อย่างปลอดภัยยั่งยืน และใช้เทคโนโลยี
นายทองเปลว กองจันทร์ ปลัดกระทรวงเกษตรและสหกรณ์ เปิดเผยภายหลังเป็นประธานการประชุมคณะกรรมการอำนวยการจัดงานโครงการเข้าร่วมงาน The International Horticultural Expo (EXPO 2022 Floriade Almere) ครั้งที่ 2/2564 ณ กระทรวงเกษตรและสหกรณ์ ว่า ตามที่คณะรัฐมนตรีเห็นชอบ เมื่อวันที่ 12 ตุลาคม 2563 ได้อนุมัติหลักการโครงการเข้าร่วมงาน The International Horticultural Expo (EXPO 2022 Floriade Almere) โดยมอบหมายให้กระทรวงเกษตรและสหกรณ์ และหน่วยงานที่เกี่ยวข้องเข้าร่วมงาน ณ เมือง Almere ราชอาณาจักรเนเธอร์แลนด์ ระหว่างเดือนเมษายน - ตุลาคม 2565 ซึ่งจากการหารือในที่ประชุมฯ คณะกรรมการอำนวยการจัดงานโครงการฯ ได้มีมติเห็นชอบการเข้าร่วมงาน EXPO 2022 Floriade Almere ภายใต้ชื่อ Thailand Pavilion จะนำเสนอภายใต้แนวคิด“TRUST Thailand” ซึ่งหมายถึง “เป็นที่นิยม (Trendy) เข้าถึงง่าย (Reachable) ใช้ประโยชน์ได้ (Utility) อย่างปลอดภัย/ยั่งยืน (Safety / Sustainability) และใช้เทคโนโลยี (Technology)” และแนวคิดย่อย คือ 3S : Safety Security and Sustainability ตลอดจนใช้ BCG โมเดล หรือการพัฒนาเศรษฐกิจชีวภาพ เศรษฐกิจหมุนเวียน และเศรษฐกิจสีเขียว (Bio-Circular-Green Economy) และ Smart City สนับสนุนแนวคิดและนำไปประกอบในการจัดนิทรรศการใน Thailand Pavilion ซึ่งจะแสดงให้เห็นถึงภาพลักษณ์ประเทศไทย ทำให้เกิดความเชื่อมั่นในด้านต่างๆ ทั้งด้านการเกษตร อาหาร ตลอดจนการท่องเที่ยวนอกจากนี้ แนวคิดดังกล่าวยังถูกคิดขึ้นมาเพื่อให้สอดคล้องกับแนวคิดหลักของงานคือ Growing Green Cities (การเติบโตของเมืองสีเขียว) อีกด้วย